**Ομιλία κ. Σταύρου Ιωάννου**

**Αναπληρωτή Διευθύνοντος Συμβούλου**

**ΤΕΛΕΤΗ ΠΑΡΑΔΟΣΗΣ ΧΟΡΗΓΙΑΣ**

**ΣΤΟ ΝΟΣΟΚΟΜΕΙΟ ΣΩΤΗΡΙΑ**

**Τρίτη, 4 Οκτωβρίου 2022**

Κυρία Αναπληρώτρια Υπουργέ,

Κύριε Γενικέ Γραμματέα Υπηρεσιών Υγείας,

Κύριε Περιφερειάρχη Αττικής & Πρόεδρε του Ιατρικού Συλλόγου Αθηνών,

Κύριε Διοικητά,

Αγαπητά στελέχη του Νοσοκομείου «Σωτηρία»,

Αγαπημένη μας κα Κουτσούκου,

Κυρίες και κύριοι, καλησπέρα σας,

Με ιδιαίτερη συγκίνηση παρευρίσκομαι σήμερα εδώ μπροστά σας, εκπροσωπώντας την Τράπεζα Eurobank, προκειμένου να τιμήσουμε το σπουδαίο έργο που συντελείται στο Γενικό Νοσοκομείο Νοσημάτων Θώρακος Αθηνών «Η Σωτηρία».

Με αίσθημα πραγματικής ευθύνης απέναντι στην ελληνική κοινωνία και αναγνωρίζοντας απόλυτα τις επιτακτικές ανάγκες που χρειάστηκε να αντιμετωπίσει το Εθνικό Σύστημα Υγείας και η χώρα, κατά τη διάρκεια μιας πρωτοφανούς παγκόσμιας πανδημικής κρίσης, αλλά έχοντας και πλήρη επίγνωση του κρίσιμου ρόλου που διαδραματίζει καθημερινά ένα εμβληματικό Νοσοκομείο όπως το «Σωτηρία», η Eurobank αποφάσισε να συμβάλλει έμπρακτα στην αναβάθμιση της ποιότητας νοσηλείας στο Νοσοκομείο που έχει δοκιμαστεί περισσότερο από κάθε άλλο τα τελευταία χρόνια.

Η Διοίκηση της Τράπεζάς μας, **με επικεφαλής τον Διευθύνοντα Σύμβουλο, κ. Φωκίωνα Καραβία,** τον οποίο μόλις ακούσαμε**, αλλά και το σύνολο του προσωπικού μας,** αναγνωρίζουμε τη βαρύνουσα σημασία που εμπεριέχει η όλη προσπάθεια και κυρίως **την ηρωική διάσταση της μάχης που δίνει καθημερινά το προσωπικό του «Σωτηρία», δικαιώνοντας απόλυτα το όνομά του, και χαρίζοντας σωτηρία σε χιλιάδες συνανθρώπους μας με την προσπάθειά τους.**

Η **δωρεά για την οποία βρισκόμαστε εδώ σήμερα, αφορά στην ανακαίνιση της Ειδικής Μονάδας Λοιμώξεων Αναπνευστικού της Α’ Πανεπιστημιακής Πνευμονολογικής Κλινικής** καιπεριλαμβάνει τόσο την ολική αποκατάσταση των εξωτερικών όψεων και μονώσεων του κτιρίου, όσο και την αναβάθμιση των 10 υφιστάμενων μονόκλινων θαλάμων με προθάλαμο, των χώρων αναμονής, του προσωπικού και των λοιπών βοηθητικών χώρων.

Η ανακαινισμένη κλινική γνωρίζουμε ότι έχει ήδη τεθεί σε λειτουργία και ειλικρινά ευχόμαστε να διευκολύνει στο έργο που επιτελούν όλοι οι εργαζόμενοι του νοσοκομείου, οι ιατροί, το νοσηλευτικό και διοικητικό προσωπικό και να αναβαθμίζει σημαντικά την ποιότητα νοσηλείας και τις υπηρεσίες που λαμβάνει κάθε ασθενής.

Θέλω να σας διαβεβαιώσω ότι αναγνωρίζουμε τη μεγάλη πίεση που υπέστη κατά τη διάρκεια της υγειονομικής κρίσης το Εθνικό Σύστημα Υγείας και τις μεγάλες ανάγκες που καλούνται οι λειτουργοί του να υπηρετήσουν. Γι’ αυτό και πιστεύουμε ακράδαντα, ότι κάθε προσπάθεια αναβάθμισης του εξοπλισμού των νοσοκομείων μας αποκτά μοναδική σημασία. Αναγνωρίζουμε επίσης ότι οι δυνατότητες της Πολιτείας δεν είναι απεριόριστες, όμως οι ανάγκες υφίστανται και τις περισσότερες φορές είναι επείγουσες γι’ αυτό θεωρούμε καθήκον και υποχρέωσή μας να στεκόμαστε αρωγοί και συμπαραστάτες στις ανάγκες της κοινωνίας μας.

Θέλουμε να γνωρίζετε ότι σαν τράπεζα στεκόμαστε σταθερά στο πλευρό της Πολιτείας και συμβάλλουμε με κάθε διαθέσιμο μέσο, **στην ενίσχυση της κουλτούρας συνεργασίας του ιδιωτικού με τον δημόσιο τομέα προς όφελος πάντα της κοινωνικής ευημερίας**. Σαν Τράπεζα Eurobank υιοθετούμε αρχές και αξίες προς αυτή την κατεύθυνση και εφαρμόζουμε στην καθημερινή μας λειτουργία υπεύθυνες πρακτικές για τους πελάτες μας, τους εργαζόμενούς μας και την κοινωνία, αναδεικνύοντας ανελλιπώς αυτή τη διάσταση.

**Ήμασταν άλλωστε από την πρώτη στιγμή στο πλευρό της Πολιτείας στη δύσκολη δοκιμασία για την αντιμετώπιση της πανδημίας στη χώρα μας, έχοντας συμβάλλει, μεταξύ άλλων πρωτοβουλιών, και στη συλλογική προσπάθεια του συνόλου του τραπεζικού συστήματος για τη θωράκιση των Μονάδων Εντατικής Θεραπείας τον Μάρτιο του 2020, με τη δωρεά νοσοκομειακού εξοπλισμού και υγειονομικού υλικού.**

Η πρωτόγνωρη πανδημική κρίση που όλοι βιώσαμε τα τελευταία χρόνια, ανέδειξε με εμφατικό τρόπο την σημασία που έχει η ανάπτυξη μιας σύγχρονης μορφής εταιρικής υπευθυνότητας.

Μίας σύγχρονης εταιρικής πρακτικής, όπου εντάσσονται φυσικά οι παραδοσιακές δωρεές και χορηγίες επιχειρήσεων και ιδιωτών, αλλά βρίσκουν απήχηση και υλοποιούνται ουσιαστικά από έναν κρατικό μηχανισμό που ανταποκρίνεται με γρήγορα αντανακλαστικά και αποτελεσματική διαχείριση.

Αυτή η σύμπλευση ιδιωτικού και δημοσίου τομέα, αποτελεί σημείο αναφοράς για την ανάπτυξη ολοκληρωμένων προγραμμάτων κοινωνικής προσφοράς, με υψηλή προστιθέμενη αξία για την κοινωνία και τους πολίτες και πρέπει να φροντίσουμε όλοι μας να συνεχιστεί.

Κλείνοντας, θα ήθελα να δηλώσω προς κάθε κατεύθυνση ότι **είμαστε στο πλευρό σας, σας στηρίζουμε στο δύσκολο έργο σας και θα συνεχίσουμε, διαχρονικά, να στηρίζουμε τις προσπάθειές σας με υψηλό αίσθημα ευθύνης απέναντι στην κοινωνία και τη χώρα.**

**Ευχόμαστε καλή επιτυχία σε κάθε σας προσπάθεια και σας ευχαριστούμε πολύ και από καρδιάς για όλα αυτά που κάνετε για τους Έλληνες πολίτες και για εμάς τους ίδιους!\_**